คลื่นไอซีที
ยินดีกับ อานนท์ ทับเที่ยง ที่พอบอร์ดชุดสุชาติ บุญบรรเจิดศรี
17 ส.ค. 2554

ยินดีกับ อานนท์ ทับเที่ยง ที่พอบอร์ดชุดสุชาติ บุญบรรเจิดศรี 
เข้ามาทำหน้าที่ปุ๊บ ก็ยกมือโหวตให้นั่งเก้าอี้กรรมการผู้จัดการใหญ่ปั๊บ หลังจากทำหน้าที่อยู่ในโอวาททางการเมืองได้ดี โดยเฉพาะโครงการ 3จี ทั่วประเทศ มูลค่า 1.7 หมื่นล้านบาท
โดยเฉพาะที่ยอมให้กลุ่มสามารถคอร์ปอเรชั่น ผ่านฉลุยจนถึงรอบสุดท้าย หาได้ใส่ใจข้อร้องเรียนต่างๆ โดยเฉพาะประเด็นเรื่องราคาประมูลที่ต่ำกว่าราคากลางแค่ 6% แต่ดูเหมือนทีโอทีจะยินดีปรีดาที่ได้ใช้ของแพงแบบนี้
ให้โจทย์ไปทำการบ้าน เพื่อประเมินผล จิรายุทธ รุ่งศรีทอง ว่าจะได้ไปต่อบนเก้าอี้ซีอีโอ กสท โทรคมนาคม หรือไม่ โดย วิสุทธิ์ ศรีสุพรรณ จะตั้งโต๊ะถกกันแล้วว่าผ่านหรือไม่ผ่าน 
ถึงกระนั้นซีอีโอ กสทฯ ก็อาจยังไม่หมดหวังซะทีเดียว เพราะอีกเดี๋ยวรัฐบาลชุดนี้ก็ผลัดใบเป็นรัฐบาลใหม่ ติดตรงที่ว่า จิรายุทธ จะเหนื่อยกับการเมืองจนไม่อยากกลับมาอีกน่ะสิ
เพราะขนาดองค์กรระดับตำนานที่มีอายุมากกว่า 2 ทศวรรษอย่างชิน คอร์ปอเรชั่น ยังเซ็งตัวเองที่ภาพลักษณ์ติดหนึบสลัดไม่หลุดจาก พ.ต.ท.ทักษิณ ชินวัตร อดีตนายกรัฐมนตรี เลยขอเปลี่ยนสู่ INTOUCH เพื่อล้างอิมเมจบริษัทของอดีตนายกรัฐมนตรืให้ไม่เหลือเค้า
ต้องดูกันต่อไปว่าจะซ้ำรอยไทยคมหรือเปล่า ที่ลงทุนผลัดใบจาก ชิน แซทเทิลไลท์ แต่ดูเหมือนว่ารัฐบาลกี่ยุคก็ยังไม่วายที่จะเล่นงานไทยคมอยู่ดี โดยเฉพาะเรื่องการยิงดาวเทียมดวงใหม่ ที่เห็นฮึ่มๆ มาหลายหนแล้ว แต่ก็ไม่เห็นจะมีคำสั่งฟันธงซะที
ถึงจะรักษาการอยู่ แต่อรหันต์ กทช. เดิมก็เขี้ยวไม่ใช่เล่น เพราะไม่อนุมัติให้ กสทฯ นำเข้าอุปกรณ์เพื่อให้ทรูมูฟเอชกระจาย 3จี หลังจากก่อนหน้านี้ค่ายทรูฯ เคยไปประท้วงว่า กทช. ไม่มีสิทธิประมูลไลเซนส์ 3จี แล้วจู่ๆ จะมาให้ กทช.อนุมัตินำเข้าอุปกรณ์ได้ยังไงกัน 
แถมยังมีประโยคเด็ดจาก สุธรรม อยู่ในธรรม ให้จี๊ดใจด้วยว่า “เหมือนว่าไม่เคยเชื่อว่าพระเจ้ามีอยู่จริง แต่วันหนึ่งกลับมาขอให้พระเจ้าช่วย” ชักสนุกขึ้นมาแล้วสิ สงครามเงียบครั้งนี้ 
ขณะที่การเจรจากับทางคณะกรรมการเรื่องค่าเสียหายจากการแก้ไขสัญญามือถือก็ไม่เห็นจะไปถึงไหน แม้ว่าบอส ศุภชัย เจียรวนนท์ จะยอมสละเวลามาคุยด้วยตัวเอง ผลลัพธ์คือ ปราศจากข้อสรุปเหมือนเดิม m